ተጨማሪ 11 ሰዎች በቫይረሱ ተያዙ
አዲስ አበባ፦ ባለፉት 24 ሰዓታት በተደረገ የላቦራቶሪ ምርመራ ተጨማሪ 11 ሰዎች በቫይረሱ መያዛቸው ተገለፀ። ከቫይረሱ ተጨማሪ ሰው አለማገገሙን የጤና ሚኒስቴር አስታወቀ።
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 4 ሺ 225 ሰዎች መካከል 11 ሰዎች ቫይረሱ ተገኝቶባቸዋል። 
ቫይረሱ የተገኘባቸው አምስቱ ወንድ እና ስድስት ሴቶች ኢትዮጵያን ናቸው። ከ17 – 45 የዕድሜ ክልል ውስጥ ይገኛሉ። ሰባቱ የውጭ አገር የጉዞ ታሪክ ያላቸው፣ ሦስቱ በበሽታው ከተያዘ ሰው ጋር ንክኪ የነበራቸው ሲሆኑ፣ አንዱ የውጭ አገር የጉዞ ታሪክ የሌለው፣ በበሽታው ከተያዘ ሰው ጋር ንክኪ ያልነበረው መሆኑን አመልክተዋል።
ቫይረሱ ከተገኘባቸው አራት ከአዲስ አበባ፣ አንድ ከአማራ፣ ስድስት ከሶማሌ ክልል ለይቶ ማቆያ የነበሩ መሆኑም ጠቁመዋል።
ባለፉት 24 ሰዓት ውስጥ ተጨማሪ ሰው ከበሽታው አለማገገሙን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 113 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 317 መሆኑን ጠቁመው፤ ከእነዚህም ውስጥ 197 ሰዎች በለይቶ ህክምና ላይ መሆናቸውን አስታውቀዋል። እስካሁን ለ57 ሺ 254 ሰዎች የላቦራቶሪ ምርመራ መሠራቱንም ገልፀዋል። 
በቫይረሱ የ5 ሰዎች ህይወት ማለፉ የሚታወስ ሲሆን፤ ሁለት የውጭ አገር ሰዎች ደግሞ ወደ አገራቸው እንዲመለሱ መደረጉ አይዘነጋም።አዲስ ዘመን ግንቦት 10/2012በጋዜጣው ሪፖርተር